paragraph_text: Spiritistička seansa ili prizivanje duhova, organizirani pokušaj uspostave komunikacije s duhovima, odnosno dušama umrlih. Okuplja se oko medija koji zaziva duše umrlih, a uključuje šest do osam osoba koji formiraju krug za stolom, držeći se za ruke. Seanse se odvijaju u zatamnjenim ili posve mračnim prostorima, jer prema vjerovanju, svjetlo ometa komunikaciju s duhovnim svijetom. Predstavlja suvremeniju verziju prakse nekromancije, koja se pojavila od 19. stoljeća. Razlika između čarobnjaka i medija je u tome što se spiritisti ne bave obredima prizivanja različitih entiteta koja uključuju i demone i ostala mitološka bića, već nastoje uspostaviti komunikaciju s dušama pokojnika.